Tirsdag morgen vågnede nordjyderne til hvide vinterveje og sne i luften. Samtidig har det været en rigtig kold dag i regionen. Vintervejret fortsætter de kommende dage. Ifølge TV2 Vejrets Andreas Nyholm vil det være overskyet i hele Nordjylland, mens der enkelte steder kan falde op til et par centimeter sne. Det bliver formentlig ikke ligefrem kælkevejr onsdag, men til gengæld vejr til hue, vanter og den rigtig varme jakke. For selv om temperaturerne kun kommer til at ligge på et par minusgrader, kommer det til at blæse en del fra øst, og dermed vil det føles som om det er helt ned til omkring 9 minusgrader. Ser man lidt længere frem er det lidt mere blandet vintervejr, nordjyderne har i vente. Der kan komme sne i løbet af torsdag og fredag, mens weekenden muligvis vil byde på lidt solskin.

Referat:
Sne bliver der ikke så meget af onsdag, men det bliver bidende koldt i Nordjylland.